DA Den Europæiske Unions Tidende CE 78/763

(2004/C 78 E/0812)

SKRIFTLIG FORESPØRGSEL E-2900/03

af Antonio Tajani (PPE-DE) til Rådet

(1. oktober 2003)

Om: Bevarelse af arbejdspladser hos Alcatel i Rieti

Telekommunikationssektoren oplever en periode med recession. Som reaktion på de negative konjunkturer har Alcatel-gruppen valgt at føre en politik, som indebærer drastiske nedskæringer i personalet. Ud over at svække forskningssektoren indebærer denne politik også en risiko for, at aktiviteterne flyttes til lande med lavere lønomkostninger.

Hvis Alcatels omstruktureringsplaner bliver gennemført, vil de gå ud over gruppens virksomheder i Syditalien og navnlig den i Rieti, som i dag betragtes som en avantgarde-virksomhed.

Kender Rådet til denne trussel mod økonomien i Rieti, hvor der er investeret betydelige ressourcer i den elektroniske sektor?

Hvilke initiativer vil Rådet — i betragtning af at Alcatel i øjeblikket kan registrere tegn på fremgang — træffe for at undgå, at et kortvarigt problem resulterer i store skader for beskæftigelsen?

Hvordan vil Rådet bevare virksomheder, der som den i Rieti må betragtes som værende af strategisk betydning på grund af deres særligt kvalificerede medarbejdere og højt specialiserede apparatur?

Svar

(4. marts 2004)

1. Rådet er klar over, at enhver større omstrukturering i et multinationalt selskab, der fører til afskedigelser, kan være en trussel mod den region og det land, hvor de berørte virksomheder er beliggende, og erkender, at det kan blive et særdeles følsomt emne i Italien, hvis Alcatel-virksomheden i Rieti berøres.

2. På trods af de foranstaltninger, der er truffet som led i den europæiske beskæftigelsesstrategi, og navnlig vedtagelsen af de årlige retningslinjer for beskæftigelsen i henhold til traktatens artikel 128, er beskæftigelsespolitikken som sådan dog fortsat et anliggende, der henhører under national kompetence. Det tilkommer derfor ikke Rådet at gribe direkte ind i situationer, der berører specifikke firmaer eller virksomheder.

3. Som det ærede parlamentsmedlem måske er klar over, er der i de seneste år lagt særlig vægt på behovet for i tilstrækkelig grad at informere og høre arbejdstagerne i situationer, der kan indvirke på deres interesser eller endog deres levebrød, og der er vedtaget en række fællesskabsretsakter på området.

4. Der findes regler om information og høring i Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabs-koncerner med henblik på at informere og høre arbejdstagerne (1), Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser (2) og Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter (3).

5. Et andet vigtigt instrument i denne forbindelse er Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab (4), som medlemsstaterne skal gennemføre senest den 23. marts 2005.

6. Rådet opfordrer det ærede parlamentsmedlem til at henvende sig til Kommissionen for mere detaljerede oplysninger for så vidt angår forespørgslen.

(1) EFT L 254 af 30.9.1994, s. 64.

(2) EFT L 225 af 12.8.1998, s. 16.

(3) EFT L 82 af 22.3.2001, s. 16.

(4) EFT L 80 af 23.3.2002, s. 29.